I gode og onde dager

Rom 8.28- Og vi vet at alle ting virker sammen til det gode for dem som elsker Gud, for dem som er kalt etter Hans rådslutning.
For dem som Han kjente på forhånd, dem har Han også forutbestemt til å bli likedannet med sin Sønns bilde, for at Han skulle være den førstefødte blant mange søsken.
Og dem som Han forut har bestemt, dem har Han også kalt. Og dem Han har kalt, dem har Han også rettferdiggjort. Og dem Han har rettferdiggjort, dem har Han også herliggjort.

For oss som er gift, vet vi hva gode og onde dager er. Det var med disse ordene vi tok vår kjære til ekte, og lovet fremfor Gud og mennesker at vi skulle være trofaste inntil døden. Men, er vi klar over at Gud lover oss at alle ting virker sammen til det gode, for oss som elsker Gud?

Det er et paradoks at i denne verden møter vi både ondt og godt, selv om vi har gode motiver og tanker. Det er ikke slik at bare gode ting skjer med gode mennesker. Det er heller ikke slik at bare onde ting skjer med onde mennesker. Men, vi møter gode og onde ting, uavhengig av hvem vi er, eller gjør.

Så er det da hvordan vi tenker og forholder oss til denne verden, som avgjør hva slags liv vi opplever at vi har. Noen sier: Jeg er pessimist av natur, og jeg får som regel rett! Andre sier: Jeg velger å se det positive, og tro det beste!

Saken er at livet ditt vil oppleves slik du velger å tolke det. Velger du kun og fortolke det menneskelig og fornuftig. Eller velger du å fortolke det slik Guds ord viser oss, og åndelig?

Det er alltid en balanse når det kommer til liv. Det er ikke slik at du trenger å spørre Gud om hvilken skjorte eller bukse du skal ha på deg. Men, du kan det om du vil. Noen velger å åndeliggjøre selv de mest naturlige ting, og noen ser demoner bak hver busk. Jeg tror ikke Gud vil at vi skal ha ett anstrengt og vanskelig forhold til mennesker og ting. 

Efe 5.10- For dere var en gang mørke, men nå er dere lys i Herren. Vandre som lysets barn
– for Åndens frukt består i all godhet, rettferdighet og sannhet –
idet dere prøver hva som er til behag for Herren.

Her viser Guds ord igjen, hva som er viktig. Og når jeg leser videre, ser jeg at Bibelen forklarer dette bedre enn meg. 

Efe 5.15-21 Se da til at dere vandrer varsomt, ikke som uvise, men som vise,
så dere kjøper den beleilige tid, for dagene er onde.
Vær derfor ikke uforstandige, men forstå hva som er Herrens vilje!
Og bli ikke fulle av vin, for det fører bare til utskeielser, men bli fylt av Ånden,
slik at dere taler til hverandre med salmer og lovsanger og åndelige viser, idet dere synger og spiller i deres hjerter for Herren
og alltid takker Gud vår Far for alle ting i vår Herre Jesu Kristi navn
og underordner/respekterer/tjener dere hverandre i Guds frykt.

Amen